Damu

Damu – gydymo dievybė šumerų mitologijoje. Dažniausiai laikoma, kad Damu motina – gydymo deivė ir Isino miesto globėja Ninisina, o tėvas – Ningišzida (kartais su juo tapatinamas). Buvo siejamas ir su deive Nanše.Jeremy Black; Anthony Green (1992). Gods, Demons and Symbols of Ancient Mesopotamia: An Illustrated Dictionary. University of Texas Press, p. 57. ISBN 978-0-292-70794-8. Kitur nurodoma, kad Damu motina – Gula (taip pat gydymo deivė).Ancient Mesopotamian Gods and Goddesses: Damu (god). Nuoroda tikrinta 2019-09-04.

Motina Ninisina Damu perdavusi dieviškąją gydymo galią (me). Tikėta, kad Damu nuvejąs demonus, „sujungiąs nutrauktas sausgysles“. Dievybės epitetas – „didysis žynys-užkalbėtojas“. Senosios Babilonijos karalystės laikotarpiu neretai buvo įvardijamas „Damu-gydytoju“. Vienoje į akadų kalbą išverstoje šumerų poemoje vadinamas Ninisinos dukterimi. Viena vertus, tai laikoma vertimo klaida, kita vertus, teigiama, kad Damu galėjęs būti androginiška dievybė. 

Žinios apie Damu kultą siekia Trečiosios Ūro dinastijos laikus.Gwendolyn Leick (2002). A Dictionary of Ancient Near Eastern Mythology, p. 30. ISBN 9781134641024. Vienas svarbiausių Damu kulto centrų buvo Isinas, taip pat garbintas Ūre, Larsoje bei galbūt Girsu. Po Senosios Babilonijos karalystės laikotarpio oficialus Damu kultas nunyko, tačiau paskesnio Kasitų dinastijos laikotarpio asmenvardžiuose dievybės vardas aptinkamas dažniau. Dievybė tokiu pat vardu buvo garbinama ir Sirijoje (Ebloje bei Emare), tačiau teigiama, kad tai galėjęs būti vietinis didvyris, neturintis nieko bendra su dievu Damu.

Yra išlikę liturginių tekstų, kuriuose Damu apraudamas. Dievo Damu, „pradingusio pelkėse ar upėje vaiko“, gedi jo motina Ninisina bei sesuo Gunuru. Panašiai apraudamas ir Dumuzis, su kuriuo Damu kai kada gali būti painiojamas. JAV šumerologo Samuel Noah Kramer manymu, iš dalies dėl to šios dievybės ir imtos tapatinti. Tuo tarpu danų istoriko Thorkild Jacobsen teigimu, Damu buvo augmenijos dievybė, Dumuzio aspektas.

Damu buvo siejamas su Kiaulės žvaigždynu, kuris galbūt atitinka dabartinį Delfino žvaigždyną.

 Šaltiniai 

Kategorija:Mesopotamijos dievai